新樂府 杏爲梁	刺居處僭也
作者：白居易
朝代：唐

paragraphs: 杏爲梁，桂爲柱，何人堂室李開府。
碧砌紅軒色未乾，去年身歿今移主。
高其牆，大其門，誰家第宅盧將軍。
素泥朱版光未滅，今日官收別賜人。
開府之堂將軍宅，造未成時頭已白。
逆旅重居逆旅中，心是主人身是客。
更有愚夫念身後，心雖甚長計非久。
窮奢極麗越規模，付子傳孫令保守。
莫教門外過客聞，撫掌回頭笑殺君。
君不見馬家宅，尚猶存，宅門題作奉誠園。
君不見魏家宅，屬他人，詔贖賜還五代孫。
儉存奢失今在目，安用高牆圍大屋。